SABINA ยกทรง…ทรงอย่างแบด!
“ซาบีน่า” ในช่วงหลายปีที่ผ่านมาเติบโตต่อเนื่องมาโดยตลอด จนกระทั่งการมาของโควิดทำให้รายได้และกำไรดร็อปลงไป
“ซาบีน่า” ในช่วงหลายปีที่ผ่านมาเติบโตต่อเนื่องมาโดยตลอด จนกระทั่งการมาของโควิดทำให้รายได้และกำไรดร็อปลงไป
10 มี.ค. 2566

คุณค่าบริษัท
บริษัท ซาบีน่า จำกัด (มหาชน) หรือ SABINA จากห้องเสื้อเล็ก ๆ ผลิตชุดชั้นในผู้หญิงในตลาดพลู สู่ผู้ผลิตและจัดจำหน่ายชุดชั้นในทั้งในประเทศและต่างประเทศ รวมทั้งจำหน่ายภายใต้แบรนด์ตัวเอง “ซาบีน่า” ในช่วงหลายปีที่ผ่านมาเติบโตต่อเนื่องมาโดยตลอด จนกระทั่งการมาของโควิดทำให้รายได้และกำไรดร็อปลงไป
แต่ล่าสุด SABINA รายงานผลการดำเนินงานงวดไตรมาส 4/2565 มีกำไรสุทธิ 106 ล้านบาท เพิ่มขึ้น 8.3% จากไตรมาส 4/2564 ที่มีกำไรสุทธิ 98 ล้านบาท และมีรายได้รวมในไตรมาส 4/2566 อยู่ที่ 831 ล้านบาท เพิ่มขึ้น 3.9% จากไตรมาส 4/2564 ที่มีรายได้รวม 803 ล้านบาท จากยอดขาย Non Store Retailing เพิ่มขึ้น 15.6% และยอดขายรับจ้างผลิต (OEM) เพิ่มขึ้น 27.3% ส่วนยอดขายในประเทศ Sabina Brand (Retailer) หดตัวเล็กน้อย 2.3%
ขณะที่ ผลการดำเนินงานปี 2565 มีกำไรสุทธิ 417 ล้านบาท เพิ่มขึ้น 41.8% จากปี 2564 ที่มีกำไรสุทธิ 294 ล้านบาท และมีรายได้รวม 3,185 ล้านบาท เพิ่มขึ้น 20% จากปี 2564 ที่มีรายได้รวม 2,655 ล้านบาท เนื่องจากยอดขายในประเทศ Sabina Brand (Retailer) เพิ่มขึ้น 24.7% ยอดขาย Non Store Retailing เพิ่มขึ้น 11% และยอดขาย OEM เพิ่มขึ้น 18%
สะท้อนถึงการฟื้นตัวอย่างชัดเจน…
สำหรับปี 2566 SABINA ตั้งเป้าหมายเติบโตอย่างท้าทาย ด้วยรายได้และกำไรสูงสุดเป็นประวัติการณ์ (นิวไฮ) จากที่เคยทำไว้ในปี 2562 หรือก่อนโควิดที่มีรายได้รวม 3,294.96 ล้านบาท และมีกำไรสุทธิ 413.25 ล้านบาท โดยตั้งเป้ายอดขายปี 2566 จะเติบโต 10% จากปี 2565 ซึ่งมั่นใจว่าจะสามารถทำได้ดีกว่าเป้าหมายที่ตั้งไว้
โดยมีปัจจัยหนุนจากการฟื้นตัวของเศรษฐกิจ และกำลังซื้อในช่วงต้นปีมีแนวโน้มดีกว่าที่คาดการณ์ไว้ ประกอบกับมีการกระตุ้นยอดขาย ผ่านแคมเปญ “ซาบีน่า บราเลส” (SABINA BRALESS) ซึ่งมี “ใบเฟิร์น-พิมพ์ชนก ลือวิเศษไพบูลย์” เป็นพรีเซ็นเตอร์ จนกลายเป็นทอล์ก ออฟ เดอะ ทาวน์ รวมถึงแผนการทำตลาดด้วยการใช้สื่อโฆษณาออนไลน์และสื่อโฆษณานอกบ้าน เพื่อสร้างความน่าสนใจให้มากขึ้น
ด้าน บล.โนมูระฯ ประเมินกำไรปี 2566 อยู่ที่ 461 ล้านบาท เติบโต 11% จากปีก่อน จากฐานรายได้โต 9% ใกล้เคียงเป้าหมายรายได้บริษัทโต 10% โดยแผนงานปีนี้จะเป็นเชิงรุกภายใต้การใช้จ่ายที่ฟื้นตัว 1) ออกสินค้าใหม่กลุ่มไม่ใช่ชุดชั้นใน อาทิ ชุดว่ายน้ำ, ชุดกีฬา, ผลิตภัณฑ์อื่น ๆ ภายใต้แบรนด์ในเครือ SABINA ที่มี 12 แบรนด์ ช่วงแรกคาดเป็นแบรนด์ระดับบน ล่าสุดออก Collection ชุดเทนนิส ชุดออกกาลังกาย แบรนด์ Maggie Mae 2) การร่วมมือระหว่างแบรนด์ (ล่าสุดร่วมมือ Gentlewomen) 3) การปรับปรุงร้านค้า/การตกแต่งจัดวาง รวมถึงกลยุทธ์ด้านราคา ไม่เน้นโปรถี่ และคุมอัตรากำไรระดับสูง 4) การรีแบรนด์โลโก้ SABINA 5) การปรับปรุงไลน์ผลิต บนค่าใช้จ่ายจากการดำเนินงานราว 50-100 ล้านบาท จากปกติ 20-50 ล้านบาทต่อปี
สำหรับการประเมินมูลค่า (Valuation) ปัจจุบันราคาหุ้น SABINA ซื้อขายกันที่ P/E ระดับ 21.65 เท่า เทียบกับ P/E ตลาดโดยรวมที่ระดับ 19.23 เท่า ถือว่าราคาซื้อขายสูงกว่าตลาด สอดคล้องกับ P/BV ที่ระดับ 4.84 เท่า ก็สูงกว่าค่าเฉลี่ยที่ส่วนใหญ่ P/BV จะอยู่ที่ระดับ 1.59 เท่า โดยมีราคาเป้าหมายเฉลี่ยที่ 30.15 บาท จากราคาต่ำสุด 28.00 บาท และราคาสูงสุด 32.00 บาท